جول جمال

الملازم اول بحرى جول يوسف جمال (29 ابريل 1932 اللاذقيه , سوريا - 4 نوفمبر 1956 بحيرة البرلس , مصر) عسكرى سورى .

 نشأته 
اتولد جول جمال يوم 29 ابريل 1932 فى مدينة اللاذقيه فى سوريا ، ابوه كان دكتور بيطرى و كان واحد من أفراد المقاومة ضد الاحتلال الفرنسى لسوريا .

جول جمال كان طالب فى كلية الآداب فى الجامعة السورية قبل مايسيبها فى شهر سبتمبر 1953 لما اختاروه ضمن 10 طلاب سوريين للدراسة فى الكلية البحرية فى مصر ، وبكده اتحقق حلمه أنه يكون ظابط بحرى .

اتخرج جول جمال من الكلية البحرية فى شهر مايو 1956 و كان الاولانى على دفعته وبقى ظابط برتبة ملازم بحرى ، واستمر فى الخدمة بالقوات البحريه المصريه هو و زمايله السوريين بناء على رغبة الحكومة السورية اللى كانت عايزة تدرب ظباطها البحريين على زوارق الطوربيد الحديثة اللى كان الجيش المصرى لسه مستوردها فى الوقت ده .

بعدما ابتدا العدوان الثلاثى على مصر يوم 29 اكتوبر 1956 ، عرضت قيادة الجيش المصرى على الظباط السوريين عدم المشاركة فى الحرب لكنهم رفضوا العرض ده و أصروا على الدفاع عن مصر مع الجيش المصرى و كان أولهم جول جمال اللى قال وقتها : (مصر دى بلدى التانية ، ولما عشت فى الاسكندريه مالقيتش أى فرق بينها وبين اللاذقيه مسقط راسى) .

 وفاته 
فى ليلة 4 نوفمبر 1956 ، كانت المدمرة الفرنسية (چان پارت) بتبحر فى البحر المتوسط وتقرب من شطوط مدينة بور سعيد علشان تكمل تدميرها على التانى . ولما قررت قيادة القوات البحريه المصريه القيام بعملية بحرية بواسطة زوارق الطوربيد المصرية لمقاومة تقدم المدمرة الفرنسية دى ، طلب جول جمال من قائده اليوزباشى بحرى جلال الدسوقى أنه يشترك فى العملية دى رغم اللوايح اللى بتمنع مشاركة الأجانب فى أى عملية عسكرية ، لكن قصاد إصرار جول جمال على طلبه وافق جلال الدسوقى على أنه يخرج معاه فى العملية ومضى له على التصريح بالخروج .

بعدما بقى جول جمال ضمن الأفراد المشاركين فى عملية مقاومة المدمرة (چان پارت) ، قام بعملية فدائية شجاعة بأنه وجه زورق طوربيد ناحية المدمرة وقاده بنفسه فى اتجاهها لحدما وصل ليها و أصابها إصابة مباشرة اتسببت فى اتلافها وفى انفجار زورق الطوربيد اللى كان بيقوده واستشهد فى ساعتها .

 تكريمه 
بعد استشهاد جول جمال وتقديرا لبطولته وحرصه على الدفاع عن العروبه ، ااترقا اسمه لرتبة ملازم اول بحرى . وفى سوريا تم إطلاق اسمه على عدد من الشوارع والمدارس فى دمشق و اللاذقيه واتسمت دفعة من دفعات الكلية الحربية هناك على اسمه ، واتمنح اسمه براءة الوسام العسكرى الاكبر من الحكومة السورية ، وكمان صممت الجمعية الخيرية بقرية المشتاية فى حمص تمثال له موجود فى حوش المدرسة الثانوية المتسمية على اسمه تقديرا لبطولة سليمان الحلبى القرن العشرين زى ما لقبه الناس .

وفى فلسطين اتسمى شارع بإسمه فى مدينة رام الله .

وفى مصر تم إطلاق اسمه على شوارع فى القاهره و الجيزه و الاسكندريه ، واتمنح اسمه براءة النجمة العسكرية من رئيس مصر وقتها جمال عبد الناصر ، وفى سنة 1960 تم انتاج فيلم (عمالقة البحار) من اخراج السيد بدير عن معركة البرلس اللى استشهد فيها جول جمال و كان من بطولة احمد مظهر و عبد المنعم ابراهيم و ناديه لطفى و يوسف فخر الدين و نظيم شعراوى ، و كان اللى زى دور جول جمال فى الفيلم أخوه (عادل جمال) .

كمان اتمنح اسم جول جمال براءة الوشاح الاكبر من بطريرك إنطاكية وسائر المشرق للروم الارثوذكس بدمشق ، ووسام القديسين بطرس وبولس من درجة الوشاح الاكبر .

 مصادر 

 لينكات برانيه 


تصنيف:مواليد فى اللاذقية
تصنيف:مسيحيين سوريين
تصنيف:عسكريين سوريين
تصنيف:ظباط بحريه سوريين
تصنيف:عسكريين اتقتلوا فى الحروب
تصنيف:قوميين عرب
تصنيف:شخصيات العدوان الثلاثى